CELEX: E2020J0004
Language: fi
Date: 2021-03-25 00:00:00
Title: Tuomioistuimen tuomio, annettu 25 päivänä maaliskuuta 2021, asiassa E-4/20 Tor-Arne Martinez Haugland ym. v. Norjan hallitus, edustajinaan terveys- ja hoitoministeriö (Helse- og omsorgsdepartementet) (Henkilöiden vapaa liikkuvuus – Direktiivi 2005/36/EY – Ammattipätevyyden tunnustaminen – Pääsy psykologin ammattiin – Yleinen tunnustamisjärjestelmä — ”Saman ammatin” käsite) 2021/C 303/08

29.7.2021   
            
            
               FI
            
            
               Euroopan unionin virallinen lehti
            
            
               C 303/11
            
         
      TUOMIOISTUIMEN TUOMIO,
      annettu 25 päivänä maaliskuuta 2021,
      asiassa E-4/20
      Tor-Arne Martinez Haugland ym. v. Norjan hallitus, edustajinaan terveys- ja hoitoministeriö (Helse- og omsorgsdepartementet)
      
         
            (Henkilöiden vapaa liikkuvuus – Direktiivi 2005/36/EY – Ammattipätevyyden tunnustaminen – Pääsy psykologin ammattiin – Yleinen tunnustamisjärjestelmä — ”Saman ammatin” käsite)
         
      
      (2021/C 303/08)
      Asiassa E-4/20, Tor-Arne Martinez Haugland ym. v. Norjan hallitus, jota edustaa terveys- ja hoitoministeriö (Helse- og omsorgsdepartementet), Borgartingin muutoksenhakutuomioistuin (Borgarting lagmannsrett) on esittänyt valvontaviranomaisen ja tuomioistuimen perustamisesta tehdyn EFTA-valtioiden välisen sopimuksen 34 artiklan nojalla tuomioistuimelle PYYNNÖN, joka koskee ammattipätevyyden tunnustamisesta 7 päivänä syyskuuta 2005 annetun Euroopan parlamentin ja neuvoston direktiivin 2005/36/EY tulkintaa, ja erityisesti sen 4 ja 13 artiklan, sellaisina kuin ne ovat mukautettuina Euroopan talousalueesta tehtyyn sopimukseen, ja kyseisen sopimuksen 28 ja 31 artiklan tulkintaa. EFTAn tuomioistuin, toimien kokoonpanossa Páll Hreinsson, presidentti, ja tuomarit Per Christiansen (esittelevä tuomari) ja Bernd Hammermann, on antanut 25 päivänä maaliskuuta 2021 tuomion, jonka tuomiolauselma on seuraava:
      
                  1.
               
               
                  Sitä, voidaanko vastaanottavan valtion ammattia ja kotivaltion ammattia pitää ammattipätevyyden tunnustamisesta 7 päivänä syyskuuta 2005 annetussa Euroopan parlamentin ja neuvoston direktiivissä 2005/36/EY tarkoitettuna ”samana ammattina”, on arvioitava tapauskohtaisesti. Arvioinnin on perustuttava vertailuun, joka tehdään ammattiin kotimaassa kuuluvien toimintojen ja niiden ammattiin kuuluvien toimintojen välillä, joita hakija haluaa harjoittaa vastaanottavassa valtiossa. Jos nämä ammattiin kuuluvat toiminnot ovat toisiinsa rinnastettavissa siinä mielessä, että niihin kuuluvat toiminnot ovat samankaltaisia, kun otetaan huomioon mahdolliset merkitykselliset erot näiden toimintojen laajuudessa ja luonteessa, niitä on pidettävä direktiiviä 2005/36/EY sovellettaessa samana ammattina.
                  Määritettäessä, ovatko kotimaan ammatti ja vastaanottavan valtion ammatti direktiiviä 2005/36/EY sovellettaessa sama, tiettyjen toimintojen lyhytaikaista harjoittamista edellytettyyn jatko-opiskeluun liittyvän koulutuksen yhteydessä, ei voida pitää ammatin harjoittamisena.
                  Erot riippumattomuuden ja potilasvastuun asteessa voivat olla merkityksellisiä määritettäessä toimintojen täsmällistä laajuutta tai luonnetta, kun arvioidaan, ovatko kaksi ammattia direktiiviä 2005/36/EY sovellettaessa ”sama ammatti”.
               
            
                  2.
               
               
                  Mahdollisuus vaatia korvaavia toimenpiteitä direktiivin 2005/36/EY 14 artiklan nojalla ei voi vaikuttaa kyseisen direktiivin 13 artiklassa tarkoitetun ”saman ammatin” tulkintaan.
               
            
                  3.
               
               
                  Direktiivin 2005/36/EY 3 artiklan 1 kohdan e alakohdassa olevaa ilmaisu ”erityisesti suunnattu tietyn ammatin harjoittamiseen” on ymmärrettävä siten, että se kattaa koulutuksen, jonka tarkoituksena on erityisesti valmistaa hakijoita tietyn ammatin harjoittamiseen. Se ei kata tutkintoja, jotka antavat oikeuden harjoittaa laajaa ammattivalikoimaa, tai joilla todistetaan esimerkiksi pelkkä akateeminen pätevyys tietyllä alalla.
               
            
                  4.
               
               
                  Hakijat, jotka eivät täytä direktiivin 2005/36/EY mukaisia ammattipätevyyden tunnustamista koskevia vaatimuksia, voivat vedota ETA-sopimuksen 28 ja 31 artiklaan perustana säännellyn ammatin harjoittamiselle vastaanottavassa valtiossa.
                  Arvioidessaan pätevyyttä ETA-sopimuksen 28 ja 31 artiklan nojalla vastaanottavan valtion on verrattava kaikkia hakijan tutkintotodistuksia, todistuksia ja muita muodollista pätevyyttä osoittavia asiakirjoja ja asiaankuuluvaa työkokemusta omiin kyseisen ammatin harjoittamista koskeviin vaatimuksiinsa. Jos hakijan tiedot ja pätevyys, joista on osoituksena tutkintotodistus, ja asiaankuuluva työkokemus eivät vastaa vaatimuksia tai vastaavat niitä vain osittain, vastaanottavan valtion on täsmennettävä, mitä koulutusta hakijalta puuttuu, jotta hän voi suorittaa koulutuksen tai täydentää sitä.